Man vas vir moord op swanger vrou | Netwerk24
06 Julie 2020 08:45
Volgens die polisie is Zilandile Xulu (34), wat sewe maande swanger was, se lyk op 30 Junie 2020 op 'n krans gevind, drie dae nadat sy verdwyn het.
"Haar verdwyning is nie by die polisie aangemeld nie. Die oorledene is na bewering verwurg, met 'n skerp voorwerp gesteek en verkrag. 'n Saak is by die Hlobane-polisiekantoor geopen," sê kapt. Nqobile Gwala, polisiewoordvoerder.
Die polisieondersoek het aan die lig gebring dat die oorledene in haar slaapkamer dood is, daar uitgesleep en by die krans afgegooi is. Toe haar lyk ontdek is, het sy 'n gebreekte nek en steekwonde aan die maag gehad.
"Die volharding deur die speurders van Hlobane om die saak op te los, het daartoe gelei dat die verdagte Vrydagaand in hegtenis geneem is ná 'n uitputtende operasie met die Vryheid-honde-eenheid. Die 38-jarige verdagte het uit sy huis gevlug en in 'n digte bergagtige woud weggekruip in 'n poging om sy inhegtenisneming te ontduik."
Die verdagte is tans in aanhouding op twee klagte van moord en een van verkragting en sal binnekort in die landdroshof op Vryheid verskyn.
Lt.genl. Khombinkosi Jula, provinsiale polisiekommissaris in KwaZulu-Natal, het die inhegtenisneming verwelkom en die span geloof wat die hele dag deur gewerk het om die saak op te los.